Nastavno na zahtjev Grada Varaždina za neposrednim sufinanciranjem lokacije Brezje sredstvima Fonda, sukladno mišljenju Ministarstva financija upućenog Gradu Varaždinu dana 05. listopada 2015. kao i mišljenju Ministarstva zaštite okoliša i prirode upućenog Gradu Varaždinu dana 20. svibnja 2014. godine ističemo slijedeće činjenice:

1.    da je Odluka o odabiru donesena na temelju Zakona o komunalnom gospodarstvu i Zakona o koncesiji, te se odnosi na prijevoz i odlaganje cca 100.000 tona baliranog komunalnog otpada s lokacije Brezje na lokaciju odlagališta u Općini Davor dok se Plan zbrinjavanja neopasnog komunalnog otpada s lokacije Brezje poziva na odredbe Zakona o održivom gospodarenju otpadom i odnosi se na obradu otpada  i zbrinjavanje sukladno redu prvenstva gospodarenja otpadom, čime se grubo krše odredbe stavka 6. članka 26. Zakona o koncesijama (NN 125/08) kojima se određuje da **ugovor o koncesiji mora biti sastavljen u skladu s dokumentacijom za nadmetanje, podacima iz obavijesti o davanju koncesije, odabranom ponudom, te odlukom o odabiru najpovoljnijeg ponuditelja**,

**2.** da se **Odluka o odabiru odnosi na obavljanje komunalne djelatnosti odlaganja baliranog miješanog komunalnog otpada koja je u isključivoj ingerenciji JLS-a,**

3.    da je Odluka o odabiru donesena 21. ožujka 2013. godine, a da je sukladno odredbama članka 26. Zakona o koncesijama **davatelj koncesije morao odabranom najpovoljnijem ponuditelju ponuditi potpisivanje ugovora o koncesiji u roku od 10 dana** od trenutka donošenja Odluke koja je postala konačna, 24. lipnja 2013. godine.

4.    da je Grad Varaždin prije same dodjele koncesije odnosno pripremnih radnji za dodjelu iste, **nužno trebao osigurati sredstva u proračunu grada**. Naime, sukladno odredbama politike koncesija, te okvirom koji čini sustav koncesija u RH, razvidno je kako je davatelj koncesije odgovora za svaku fazu postupka, **osobito u onim slučajevima u kojima se pruža javna usluga, a što u konkretnom slučaju i jest prisutno**.

5.    da **Zajednica ponuditelja u trenutku donošenja Odluke o odabiru nije raspolagala odgovarajućim dozvolama niti kapacitetom za izvršenje predmeta koncesije**, te se s tim u svezi skreće pozornost na odredbu članka 128. Zakona o općem upravnom postupku prema kojem će javnopravno tijelo koje je donijelo Rješenje isto oglasiti ništavim po službenoj dužnosti, ako izvršenje toga Rješenja nije pravno ili stvarno moguće.